ความเสี่ยง ของบิตคอยส์
ช่วงนี้มีผู้อ่านซึ่งส่วนใหญ่เป็นผู้สูงอายุ โทรศัพท์มาสอบถามและขอความรู้เรื่องของเงินดิจิทัล ระบุมาเลยว่า
25 มิ.ย. 2559

ช่วงนี้มีผู้อ่านซึ่งส่วนใหญ่เป็นผู้สูงอายุ โทรศัพท์มาสอบถามและขอความรู้เรื่องของเงินดิจิทัล ระบุมาเลยว่า บิตคอยส์ (Bit Coins) เป็นอย่างไร เพราะขณะนี้มีผู้มาชักชวนให้ไปลงทุนในเงินสกุลนี้ และจะได้ผลตอบแทนสูง
เรื่องนี้ตอบได้โดยไม่ต้องคิดเลยว่า อย่าไปหลงคำหวานของคนที่มาชักชวนเลย เพราะเงินดิจิทัลนั้นเป็นเงินสมมติที่ยังไม่มีการยอมรับเป็นตัวกลางในการชำระราคา แม้จะมีบางแหล่งที่รับชำระเงินด้วยบิตคอยส์ แต่ก็ไม่ได้แพร่หลาย สกุลเงินนี้สร้างขึ้นมาจากระบบคอมพิวเตอร์เน็ตเวิร์ก ไม่มีสินทรัพย์หนุนหลังสกุลเงินและไม่มีรัฐบาลประเทศใดรับรองเงินสกุลนี้ และไม่สามารถแลกกลับมาเป็นเงินจริงได้ 
สำหรับประเทศไทย ได้เคยมีความพยายามอนุญาตประกอบธุรกิจแลกเปลี่ยนเงินตรา (Money Changer) จากธนาคารแห่งประเทศไทย (ธปท.) แต่ ธปท.ไม่อนุมัติ ดังนั้นใครที่ทำธุรกรรมบิตคอยส์ตอนนี้ผิดกฎหมายทั้งนั้น 
ฉะนั้นจึงได้แนะนำผู้ที่สอบถามมาว่า อะไรที่ไม่ถูกกฎหมายอย่าได้ไปลงทุน เพราะไม่มีกฎหมายรองรับ มีความเสี่ยงสูงที่จะเกิดความเสียหายโดยไม่มีคนรับผิดชอบ จึงไม่แนะนำให้ไปเสี่ยงลงทุนตามคำชักชวนของผู้ไม่หวังดี
ผู้ที่ชอบชักชวนให้ผู้คนไปลงทุนแบบมีความเสี่ยงนั้น มักจะชูผลตอบแทนการลงทุนที่สูงมาล่อ โดยเฉพาะช่วงที่ดอกเบี้ยอยู่ในระดับต่ำมานาน คนไม่มีทางเลือกในการออมมากนัก จึงจะหลงกลมิจฉาชีพได้ง่ายๆ เรื่องนี้เป็นเรื่องที่ต้องระวังให้มาก